ສະຫະລັດປະນາມ ການປາມປາມປະຊາຊົນ ໃນລີເບຍ
ປະທານາທິບໍດີໂອບາມາກ່າວວ່າ ການປາມປາມ ປະຊາຊົນໃນລີເບຍ ເປັນການລະເມີດຕໍ່ ມາດຕະຖານ ຂອງນາໆຊາດ.
ປະທານາທິບໍດີສະຫະລັດ ທ່ານບາຣັກໂອບາມາກ່າວວ່າ ການປາບປາມພວກປະທ້ວງຢ່າງຮຸນແຮງໃນລີເບຍ ເປັນ ການລະເມີດຕໍ່ມາດຕະຖານຂອງນາໆຊາດ ແລະທ່ານໄດ້ ສັ່ງໃຫ້ ຄະນະຮັບຜິດຊອບ ເລື່ອງຄວາມໝັ້ນຄົງແຫ່ງຊາດ ຂອງທ່ານກະກຽມທາງເລືອກຕ່າງໆໃນຂອບເຂດທີ່ກວ້າງ ຂວາງ ເພື່ອຮັບມືກັບວິກິດການດັ່ງກ່າວ ທ່ານໂອບາມາກ່າວໃນມື້ວັນພຸດວານນີ້ວ່າ ມັນເປັນສິ່ງຈຳ ເປັນທີ່ບັນດາປະເທດຕ່າງໆໃນໂລກ ຈະຕ້ອງເວົ້າເປັນສຽງ ດຽວກັນ ກ່ຽວກັບການປາບປາມ ຢ່າງໂຫດຮ້າຍປ່າເຖື່ອນ ຂອງກຳລັງທະຫານບ້ານ ແລະພວກສະໜັບສະໜຸນຜູ້ນຳ ຂອງລີເບຍ ທ່ານ Moamma Gadhafi ຕໍ່ພວກພົນລະເຮືອນຊາວລີເບຍນັ້ນ ໃນການໃຫ້ຄວາມເຫັນ ກ່ຽວກັບຄວາມວຸ້ນວາຍຢູ່ໃນລີເບຍເປັນເທື່ອທຳອິດນັ້ນ ປະທານາ ທິບໍດີສະຫະລັດເອີ້ນການປາບປາມແລະການນອງເລືອດນີ້ວ່າ “ຮ້າຍແຮງໜ້າໂກດແຄ້ນທີ່ ສຸດແລະເປັນທີ່ຮັບເອົາບໍ່ໄດ້” ທ່ານໂອບາມາເວົ້າວ່າ ຄຳປະກາດສາກົນວ່າດ້ວຍສິດທິມະນຸດ “ເປັນສິ່ງທີ່ຕໍ່ຮອງບໍ່ໄດ້ແລະ ຕ້ອງໄດ້ປະຕິບັດຕາມ ” ໃນວັນພະຫັດມື້ນີ້ ອິນໂດເນເຊຍໄດ້ຮ່ວມສົມທົບ ໃນການປະນາມການປາບປາມຢ່າງຮຸນ ແຮງ ຢູ່ໃນປະເທດລີເບຍ ປະທານາທິບໍດີ Susilo Bambang Yudhoyono ກ່າວວ່າ ທ່ານມີຄວາມວິຕົກກັງວົນກ່ຽວກັບສະຖານະການດັ່ງກ່າວແລະຮຽກຮ້ອງໃຫ້ອົງການສະຫະ ປະຊາຊາດເອົາບາດກ້າວເພື່ອຢຸດຕິຄວາມຮຸນແຮງ ຂະນະດຽວກັນ ກຸ່ມສັງເກດການ SITE ທີ່ມີສຳນັກງານຢູ່ສະຫະລັດ ກ່າວໃນວັນພະຫັດ ມື້ນີ້ວ່າ ສາຂາຂອງກຸ່ມກໍ່ການຮ້າຍອາລກາຍດາໃນອາຟຣິກາເໜືອ ໄດ້ອອກຖະແຫຼງການ ສະບັບນຶ່ງສະແດງຄວາມເປັນເອກກະພາບກັບພວກປະທ້ວງຕໍ່ຕ້ານທ່ານ Gadhafi ກຸ່ມ ດັ່ງກ່າວໄດ້ອ້າງຄຳເວົ້າຂອງກຸ່ມກໍ່ການຮ້າຍອາລກາຍດາ ໃນເຂດອິສລາມ Maghreb ຫຼື ອາຟຣິກາເໜືອທີ່ຮຽກຮ້ອງໃຫ້ປະຊາຊົນຊາວລີເບຍສືບຕໍ່ການລຸກຮືຂຶ້ນຂອງພວກເຂົາເຈົ້າ ທ່ານໂອບາມາກ່າວວ່າ ທ່ານພວມສົ່ງລັດຖະມົນຕີການຕ່າງປະເທດສະຫະລັດ ທ່ານນາງ Hillary Clinton ໄປຍັງນະຄອນເຈເນວາເພື່ອເຂົ້າຮ່ວມການເຈລະຈານາໆຊາດທີ່ແນໃສ່ ຢຸດເຊົາການປາບປາມຢ່າງຮຸນແຮງ ໃນລີເບຍ ສະຫະພາບຢູໂຣບ ໄດ້ຕັດສິນໃຈກະກຽມ ການລົງໂທດຕໍ່ລີເບຍແລ້ວຊຶ່ງອາດຮວມທັງການຫ້າມອອກວີຊ່າແລະຢຶດຊັບສິນເປັນຕົ້ນ